รัฐมนตรีคลังอุบเงียบย้ายปลัด-อธิบดี
บิ๊ก3กรมจัดเก็บภาษีถูกย้ายแน่รองปลัดเบญจาสมชายมาแรง
30 ส.ค. 2554

บิ๊ก3กรมจัดเก็บภาษีถูกย้ายแน่รองปลัดเบญจาสมชายมาแรง
รัฐมนตรีคลังเมินชี้แจงโยกย้ายปลัดคลัง วงในลืออธิบดีกรมจัดเก็บภาษี 3 กรม ไม่รอดแน่
วันที่ 29 ส.ค. ทั้งกระทรวงการคลัง ข้าราชการ มีการจับกลุ่มวิพากษ์วิจารณ์กันอย่างมากเกี่ยวกับข่าวลือว่า รัฐบาลใหม่จะมีการโยกย้าย นายอารีพงศ์ ภู่ชอุ่ม ปลัดกระทรวงการคลัง โดยจะมีการแต่งตั้ง นางเบญจา หลุยเจริญ รองปลัดกระทรวงการคลัง ขึ้นมาดำรงตำแหน่งแทน และย้ายอธิบดีกรมจัดเก็บรายได้ทั้ง 3 กรมใหม่ เพื่อจัดวางกำลังคนให้สนองตอบต่อนโยบายทางการเมือง
นายธีระชัย ภูวนาถนรานุบาล รมว.คลัง ได้ปฏิเสธที่จะชี้แจงโยกย้าย นายอารีพงศ์ และจะแต่งตั้ง นางเบญจา ขึ้นมาเป็นปลัดคลังคนใหม่แทน ตามที่พรรคเพื่อไทย (พท.) ที่เป็นแกนนำรัฐบาลต้องการ
ทั้งนี้ ตามปกติโผการโยกย้ายข้าราชการประจำปี จะเสร็จก่อนสิ้นเดือน ส.ค.นี้ และนานสุดไม่เกินกลางเดือน ก.ย.นี้ เพื่อให้ข้าราชการที่โยกย้ายแต่งตั้งมีโอกาสเตรียมพร้อมเข้ารับตำแหน่งใหม่ในเดือน ต.ค. ซึ่งเป็นเดือนแรกของปีงบ ประมาณใหม่
แหล่งข่าวกระทรวงการคลัง เปิดเผยว่า จะมีการโยกย้ายข้าราชการระดับสูงในกระทรวงการคลังหลายตำแหน่งอย่างแน่นอน เดิมฝ่ายการเมืองได้วางตัว นางเบญจา ที่มีความใกล้ชิดกับ คุณหญิงพจมาน ณ ป้อมเพชร และ พ.ต.ท.ทักษิณ ชินวัตร อดีตนายกรัฐมนตรี ขึ้นไปเป็นอธิบดีกรมสรรพากร แทนที่ นายสาธิต รังคสิริ ที่จะถูกโยกไปดำรงตำแหน่งกรมอื่นที่เหมาะสม แต่มีปัญหาจะได้รับแรงกดดันจากปัญหาการเก็บภาษีหุ้นของคนในครอบครัวชินวัตร จำนวน 1.2 หมื่นล้านบาท 
ขณะเดียวกันนั้น นางเบญจา ยังอยู่ระหว่างถูกสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ตรวจ สอบในเรื่องนี้อยู่ ดังนั้นฝ่ายการ เมืองจึงมีการเปลี่ยนแผนผลักดัน นางเบญจา ขึ้นดำรงตำแหน่งเป็นปลัดกระทรวงการคลัง 
“แนวทางนี้ก็ยังมีปัญหาที่ฝ่ายการเมือง ต้องใช้พลังในการตัดสินใจอยู่มาก เนื่องจากนางเบญจาไม่เคยดำรงตำแหน่งเป็นเจ้ากรมหรืออธิบดีมาก่อน เป็นรองอธิบดีกรมสรรพากรแล้วขึ้นมาเป็นผู้ตรวจราชการและรองปลัด การผลักดันขึ้นดำรงตำแหน่งปลัดกระทรวง จึงอาจมีปัญหาในเรื่องระเบียบ แนวทางการบริหารจัดการกระทรวง วัฒนธรรม ประเพณีของกระทรวงการคลังที่เคยปฏิบัติมา จึงมีแนวโน้มสูงมากที่จะมีการแต่งตั้งนางเบญจาไปดำรงตำแหน่งอธิบดีก่อน แต่จะเป็นอธิบกรมสรรพากรหรือสรรพสามิตนั้นคงต้องรอลุ้น” แหล่งข่าวเปิดเผย
ทั้งนี้ มีความเป็นไปได้สูงมากที่จะโยก นายพงษ์ภาณุ เศวตรุนทร์ อธิบดีกรมสรรพสามิต มาดำรงตำแหน่งรองปลัดกระทรวงการคลังหรือผู้ตรวจราชการ แล้วแต่งตั้งนางเบญจาไปดำรงตำแหน่งแทน หากไม่สามารถโยกย้าย นายสาธิต ซึ่งเป็นเพื่อนกับ น.ส.ยิ่งลักษณ์ ชินวัตร นายกรัฐมนตรี ออกมาจากกรมสรรพากรได้
นอกจากนี้จะมีการโยกย้าย นายประสงค์ พูนธเนศ อธิบดีกรมศุลกากร มาดำรงตำแหน่งผู้ตรวจราชการหรือรองปลัดกระทรวงการคลัง และมีการแต่งตั้ง นายสมชาย พูลสวัสดิ์ รองปลัดกระทรวงการคลังมาดำรงตำแหน่งแทน